Projekts

LATVIJAS REPUBLIKAS MINISTRU KABINETS

2018.gada Noteikumi Nr.

Rīga (prot. Nr. .§)

**Civilās aviācijas gaisa kuģa salona apkalpes locekļu un to apmācību sniedzēju sertificēšanas kārtība**

Izdoti saskaņā ar likuma „Par aviāciju”

 30.panta otro daļu, 31.panta trešo daļu,

32.panta ceturto daļu

**1. Vispārīgie jautājumi**

1. Noteikumi nosaka:

1.1. kārtību, kādā sertificē juridiskās personas, kurām ir tiesības sagatavot civilās aviācijas gaisa kuģu salona apkalpes locekļus (turpmāk - salona apkalpes locekļi) un salona apkalpes locekļu instruktorus (turpmāk – instruktori);

1.2. salona apkalpes loceklim un instruktoram izvirzāmās prasības;

1.3. kārtību, kādā izsniedzama salona apkalpes locekļa apliecība un instruktora apliecība.

2. Noteikumos lietoti šādi termini:

2.1. apmācību sniedzējs – juridiska persona, kurai ir tiesības saskaņā ar valsts aģentūras “Civilās aviācijas aģentūra” (turpmāk – Civilās aviācijas aģentūra) apstiprinātu apmācību programmu veikt salona apkalpes locekļu sākotnējo apmācību un apmācīt instruktorus, un izsniegt salona apkalpes locekļu apliecības;

2.2. instruktors – fiziska persona, kas ir sertificēta un kam ir atbilstoša kvalifikācija veikt salona apkalpes locekļu teorētisko un praktisko apmācību par Civilās aviācijas aģentūras apstiprinātā apmācību programmā iekļautām attiecīgām tēmām;

2.3. Eiropas Komisijas 2011.gada 3.novembra Regulas (ES) Nr.1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr.216/2008 (turpmāk – regula Nr.1178/2011), 2.pantā minētie termini.

3. Par šo noteikumu īstenošanu un izpildes uzraudzību ir atbildīga Civilās aviācijas aģentūra.

4. Apmācību sniedzēju un instruktoru sertificē, un apmācību sniedzēja sertifikātu, instruktora apliecību, salona apkalpes locekļa apliecību aptur un anulē Civilās aviācijas aģentūra.

5. Salona apkalpes locekli sertificē apmācību sniedzējs.

6. Apmācību sniedzēja sertifikātu izsniedz uz nenoteiktu laiku.

7. Instruktora apliecību izsniedz uz trīs gadiem.

8. Civilās aviācijas aģentūra savā tīmekļa vietnē publicē apmācību sniedzēju sarakstu un informāciju par salona apkalpes locekļu apliecībām, kas ir anulētas, norādot apliecības numuru un lēmuma par apliecības anulēšanas spēkā stāšanās datumu.

9. Ja Civilās aviācijas aģentūra saskaņā ar likuma "Par aviāciju" 6.panta otro daļu aptur vai anulē salona apkalpes locekļa vai instruktora apliecību, vai apmācību sniedzēja sertifikātu, salona apkalpes loceklim, instruktoram vai apmācību sniedzējam ir pienākums triju darbdienu laikā pēc attiecīgā paziņojuma saņemšanas nodot attiecīgi apliecību vai sertifikātu Civilās aviācijas aģentūrā.

**2. Apmācību sniedzēju sertificēšanas kārtība**

10.  Veikt salona apkalpes locekļu sākotnējo apmācību un izsniegt salona apkalpes locekļu apliecības ir tiesīgi apmācību sniedzēji, kas šajos noteikumos noteiktajā kārtībā ir saņēmuši sertifikātu (1.pielikums) un kuri atbilst regulas Nr.1178/2011 VI pielikuma ARA.CC.200.punkta un šīs nodaļas prasībām.

11. Civilās aviācijas aģentūra:

11.1. pieņem lēmumu izsniegt apmācību sniedzēja sertifikātu vai lēmumu par atteikumu to izsniegt;

11.2. apstiprina apmācību sniedzēja darbības rokasgrāmatu un salona apkalpes locekļu sākotnējās apmācības programmu;

11.3. pēc apmācību sniedzēja sertifikāta izsniegšanas vismaz reizi divos gados veic plānotu apmācību sniedzēja auditu;

11.4. lai pārliecinātos, ka apmācību sniedzējs salona apkalpes locekļu sākotnējo apmācību un salona apkalpes locekļu apliecības izsniegšanu veic atbilstoši šo noteikumu prasībām, ir tiesīga veikt neplānotas apmācību sniedzēja inspekcijas.

12. Lai saņemtu apmācību sniedzēja sertifikātu, pretendents iesniedz Civilās aviācijas aģentūrā šādus dokumentus:

12.1. iesniegumu salona apkalpes locekļu apmācībai un salona apkalpes locekļu apliecību izsniegšanai, kas noformēts atbilstoši šo noteikumu 2.pielikumā noteiktajām prasībām;

12.2. dokumentus, kas apliecina apmācību sniedzēja atbilstību regulas Nr.1178/2011 VI pielikuma ARA.CC.200.punkta prasībām;

12.3. apmācību sniedzēja darbības rokasgrāmatu atbilstoši Starptautiskās civilās aviācijas organizācijas (ICAO) dokumentā “Apmācību organizācijas apstiprināšanas rokasgrāmata” (Doc 9841) un dokumentā “Salona apkalpes locekļu drošuma apmācības rokasgrāmata” (Doc 10002) noteiktajām prasībām. Minētos Starptautiskās civilās aviācijas organizācijas (ICAO) dokumentus latviešu valodā publicē Civilās aviācijas aģentūras tīmekļa vietnē;

12.4. sākotnējās apmācības programmu, kas atbilst regulas Nr.1178/2011 V pielikuma CC daļas 1.papildinājumā noteiktajām prasībām;

12.5. dokumentu, kas apliecina īpašuma tiesības vai turējuma tiesības uz telpām, kur norisināsies apmācības.

12.6. salona apkalpes locekļa apliecības paraugu, kas atbilst regulas Nr. 1178/2011 VI pielikuma ARA daļas II papildinājumā noteiktajām prasībām.

13. Civilās aviācijas aģentūra pieņem lēmumu izsniegt apmācību sniedzēja sertifikātu, ja:

13.1. pretendents sertifikāta saņemšanai ir iesniedzis visus šo noteikumu 12.punktā minētos dokumentus,

13.2. apmācību sniedzējs atbilst regulas Nr.1178/2011 VI pielikuma ARA.CC.200.punkta prasībām;

13.3. apmācību sniedzēja darbības rokasgrāmata atbilst Starptautiskās civilās aviācijas organizācijas (ICAO) dokumentā "Apmācību organizācijas apstiprināšanas rokasgrāmata" (Doc 9841) un dokumentā “Salona apkalpes locekļu drošuma apmācības rokasgrāmata” (Doc 10002) noteiktajām prasībām;

13.4. apmācību sniedzēja sākotnējās apmācības programma atbilst regulas Nr.1178/2011 V pielikuma CC daļas 1.papildinājumā noteiktajām prasībām.

14. Civilās aviācijas aģentūra pieņem lēmumu par atteikumu izsniegt apmācību sniedzēja sertifikātu, ja:

14.1. nav iesniegts kāds no šo noteikumu 12.punktā minētajiem dokumentiem;

14.2. apmācību sniedzējs neatbilst regulas Nr.1178/2011 VI pielikuma ARA.CC.200.punktā noteiktajām prasībām;

14.3. apmācību sniedzēja darbības rokasgrāmata neatbilst Starptautiskās civilās aviācijas organizācijas (ICAO) dokumentā "Apmācību organizācijas apstiprināšanas rokasgrāmata" (Doc 9841) un dokumentā “Salona apkalpes locekļu drošuma apmācības rokasgrāmata” (Doc 10002) noteiktajām prasībām;

14.4. apmācību sniedzēja sākotnējās apmācības programma neatbilst regulas Nr.1178/2011 V pielikuma CC daļas 1.papildinājumā noteiktajām prasībām.

15. Apmācību sniedzējam sertifikāta darbības laikā ir šādi pienākumi:

15.1. iesniegt Civilās aviācijas aģentūrā informāciju par jebkurām izmaiņām šo noteikumu 12.punktā minētajos dokumentos;

15.2. pirms izmaiņu veikšanas apmācību sniedzēja darbības rokasgrāmatā vai sākotnējās apmācības programmā iesniegt plānoto izmaiņu teksta redakciju apstiprināšanai Civilās aviācijas aģentūrā.

16. Civilās aviācijas aģentūra pieņem lēmumu uz laiku apturēt izsniegtā sertifikāta darbību, nosakot laikposmu, kurā apmācību sniedzējam jānovērš konstatētās neatbilstības, ja apmācību sniedzējs neatbilst šo noteikumu 13.2., 13.3. un 13.4.apakšpunktā noteiktajām prasībām.

17. Civilās aviācijas aģentūra pieņem lēmumu anulēt izsniegto sertifikātu, ja apmācību sniedzējs:

17.1. noteiktajā laikposmā nav novērsis Civilās aviācijas aģentūras konstatētās neatbilstības;

17.2. atsakās no sertifikāta izmantošanas.

**3. Salona apkalpes locekļa apliecības saņemšana**

18. Lai saņemtu salona apkalpes locekļa apliecību, pretendents, kas sasniedzis regulas Nr.1178/2011 V pielikuma CC.GEN.020.punktā noteikto vecumu:

18.1. iesniedz apmācību sniedzējam iesniegumu salona apkalpes locekļa apliecības saņemšanai, kas noformēts atbilstoši šo noteikumu 3.pielikumā noteiktajām prasībām;

18.2. apgūst pie apmācību sniedzēja Civilās aviācijas aģentūras apstiprinātu salona apkalpes locekļu sākotnējo apmācību programmu atbilstoši regulas Nr.1178/2011 V pielikuma CC daļas 1.papildinājumā noteiktajām prasībām un sekmīgi nokārto salona apkalpes locekļu sākotnējā apmācību programmā paredzēto eksāmenu (pareizi atbildējis uz vismaz 75 procentiem jautājumu).

19. Apmācību sniedzējs izsniedz pretendentam salona apkalpes locekļa apliecību, kas atbilst regulas Nr.1178/2011 V pielikuma CC.CCA.105.punkta un VI pielikuma ARA daļas II papildinājuma prasībām ar apliecības numuru, kas sastāv no Civilās aviācijas aģentūras apmācību sniedzējam piešķirtā apstiprinājuma numura un apmācību sniedzēja piešķirtā kārtas numura, ja pretendents:

19.1. sasniedzis regulas Nr.1178/2011 V pielikuma CC.GEN.020.punktā noteikto vecumu;

19.2. iesniedzis šo noteikumu 18.1.apakšpunktā minēto iesniegumu;

19.4 ir nokārtojis šo noteikumu 18.2.apakšpunktā paredzēto eksāmenu.

20. Apmācību sniedzējs piecu darba dienu laikā pēc salona apkalpes locekļa apliecības izsniegšanas iesniedz Civilās aviācijas aģentūrā:

20.1. izsniegtās salona apkalpes locekļa apliecības kopiju;

20.2. dokumenta kopiju, kas apliecina, ka pretendents ir apguvis salona apkalpes locekļu sākotnējo apmācību programmu atbilstoši šo noteikumu 18.2.apakšpunktā noteiktajām prasībām.

21. Civilās aviācijas aģentūra pieņem lēmumu apturēt salona apkalpes locekļa apliecību regulas Nr.1178/2011 VI pielikuma ARA.CC.105.punkta a) apakšpunktā minētajos gadījumos.

22. Civilās aviācijas aģentūra pieņem lēmumu anulēt salona apkalpes locekļa apliecību:

22.1. ja apliecības turētājs pēc apliecības darbības apturēšanas Civilās aviācijas aģentūras noteiktajā termiņā nav veicis nepieciešamos pasākumus, lai atjaunotu apliecības darbību;

22.2. regulas Nr.1178/2011 VI pielikuma ARA.CC.105.punkta b), c) un d) apakšpunktā minētajos gadījumos;

22.3. apliecības turētājs atsakās no apliecības izmantošanas.

**4. Instruktora apliecības saņemšana**

23. Persona var iegūt instruktora kvalifikāciju šādās jomās:

23.1. salona apkalpes locekļu darba optimizācija;

23.2. civilās aviācijas gaisa kuģa lidojumu drošības un ārkārtas procedūras;

23.3. personu ar invaliditāti un personu ar ierobežotām pārvietošanās spējām apkalpošana.

24. Instruktora kvalifikāciju var iegūt persona, kas:

24.1. ieguvusi divu gadu pieredzi salona apkalpes locekļa amatā vai kādā no šo noteikumu 23.punktā minētām jomām;

24.2. pabeigusi pie gaisa kuģa ekspluatanta vai apmācību sniedzēja Civilās aviācijas aģentūras apstiprinātu instruktoru apmācību programmu atbilstoši Starptautiskās civilās aviācijas organizācijas (ICAO) dokumenta “Salona apkalpes locekļu drošuma apmācības rokasgrāmata” (Doc 10002) 14.nodaļā noteiktajām prasībām un gala pārbaudījumā pareizi atbildējusi uz vismaz 75 procentiem jautājumu.

25. Salona apkalpes locekļu darba optimizācijas jomā persona papildus 24.2.apakšpunktā noteiktajam atbilst arī Eiropas aviācijas drošības aģentūras dokumenta "Attiecīgie līdzekļi atbilstības panākšanai un vadlīnijas. ORO daļa" AMC3 ORO.CC.115 (e) punktā noteiktajām prasībām.

26. Personu ar invaliditāti un personu ar ierobežotām pārvietošanās spējām apkalpošanas jomā persona papildus 24.2.apakšpunktā noteiktajam apgūst šādus tematus:

26.1. Starptautiskās gaisa transporta asociācijas pasažieru kodi personu ar invaliditāti un personu ar ierobežotām pārvietošanās spējām atpazīšanai;

26.2. komunikācija ar personām ar invaliditāti un personām ar ierobežotām pārvietošanās spējām;

26.3. personu ar invaliditāti vai personu ar ierobežotām pārvietošanās spējām apkalpošana un izvietojums gaisa kuģa salonā;

26.4. pasažieru instruktāža, drošības demonstrējumi, kā arī ikdienas, avārijas situāciju un gaisa kuģa evakuācijas procedūras personām ar invaliditāti un personām ar ierobežotām pārvietošanās spējām.

27. Lai saņemtu instruktora apliecību, pretendents iesniedz Civilās aviācijas aģentūrā šādus dokumentus:

27.1. iesniegumu instruktora apliecības saņemšanai, kas noformēts atbilstoši šo noteikumu 4.pielikumā noteiktajām prasībām;

27.2. darba devēja izziņu, ka pretendentam ir vismaz divu gadu darba pieredze salona apkalpes locekļa amatā vai kādā no šo noteikumu 23.punktā minētām jomām;

27.3. gaisa kuģa ekspluatanta vai apmācību sniedzēja apliecinājumu, ka pretendents sekmīgi apguvis Civilās aviācijas aģentūras apstiprinātu instruktoru apmācību programmu atbilstoši šo noteikumu 24.2.apakšpunktā, 25. un 26.punktā noteiktajām prasībām, gala pārbaudījumā pareizi atbildējis uz vismaz 75 procentiem jautājumu un ieguvis kvalifikāciju, kādā no šo noteikumu 23.punktā minētām jomām.

28. Civilās aviācijas aģentūra pieņem lēmumu izsniegt instruktora apliecību (5.pielikums), ja pretendents ir iesniedzis visus šo noteikumu 27. punktā minētos dokumentus.

29. Civilās aviācijas aģentūra pieņem lēmumu par atteikumu izsniegt instruktora apliecību, ja pretendents nav iesniedzis kādu no šo noteikumu 27. punktā minētajiem dokumentiem.

30. Instruktors šo noteikumu 7.punktā minētajā termiņā uztur kvalifikāciju novadot vismaz divus kursus jebkuru 12 mēnešu periodā un reizi trīs gados apmeklējot kvalifikācijai atbilstošu kursu.

31. Civilās aviācijas aģentūra pieņem lēmumu apturēt instruktora apliecību, ja instruktors neatbilst šo noteikumu 30.punktā noteiktajām prasībām.

32. Civilās aviācijas aģentūra pieņem lēmumu anulēt instruktora apliecību, ja:

32.1. apliecības turētājs pēc apliecības darbības apturēšanas Civilās aviācijas aģentūras noteiktajā termiņā nav veicis nepieciešamos pasākumus, lai atjaunotu apliecības darbību;

32.2. apliecības turētājs atsakās no apliecības izmantošanas.

**5. Noslēguma jautājumi**

33. Atzīt par spēku zaudējušiem Ministru kabineta 2013.gada 20.augusta noteikumus Nr.623 “Noteikumi par civilās aviācijas gaisa kuģa salona apkalpes locekļu sagatavošanu un apliecību izsniegšanu” (Latvijas Vēstnesis, 2013, 166.nr.).

34. Atzīt par spēku zaudējušiem Ministru kabineta 2012.gada 24.jūlija noteikumus Nr.496 “Noteikumi par kvalifikācijas prasībām personām, kas sagatavo civilās aviācijas gaisa kuģa salona apkalpes locekļus un lidojumu nodrošināšanas darbiniekus” (Latvijas Vēstnesis, 2012, 117.nr.).

35. Apmācību sniedzēju sertifikāti, kas izsniegti līdz šo noteikumu spēkā stāšanās dienai, ir derīgi līdz 2019.gada 31.decembrim vai īsākam termiņam, ja tie tiek apturēti, anulēti vai nomainīti šajos noteikumos noteiktajā kārtībā.

36. Apmācību sniedzēju sertifikāti, kas izsniegti līdz šo noteikumu spēkā stāšanās dienai, līdz 2019.gada 31.decembrim tiek nomainīti uz šo noteikumu 10.punktā minēto sertifikātu.

37. Šo noteikumu 36.punktā minētajā gadījumā apmācību sniedzējs nekavējoties atdod Civilās aviācijas aģentūrai iepriekš saņemto sertifikātu.

38. Salona apkalpes locekļu apliecības, kas izsniegtas līdz šo noteikumu spēkā stāšanās dienai, ir derīgas līdz tās netiek apturētas vai anulētas šajos noteikumos noteiktajā kārtībā.

39. Instruktoru sertifikāti, kas izsniegti līdz šo noteikumu spēkā stāšanās dienai, ir derīgi līdz 2019.gada 31.decembrim vai īsākam termiņam, ja tie tiek apturēti vai anulēti šajos noteikumos noteiktajā kārtībā.

Ministru prezidents M.Kučinskis

Satiksmes ministrs U.Augulis

Iesniedzējs: Satiksmes ministrs U.Augulis

Vīza: Valsts sekretārs K.Ozoliņš

28.03.2018.

Gertners 67830961

viesturs.gertners@caa.gov.lv

Sīle 67507906

liene.sile@caa.gov.lv